Il-Prim Ministru Joseph Muscat qal li fl-aħħar xhur Malta rat interess kbir minn investituri barranin li jixtiequ joperaw minn Malta f'oqsma differenti. Żied li l-Gvern mhux jistenna biss lill-investituri barranin imma qed jinvesti biex issaħħaħ l-infrastruttura, li tkompli tattira l-aħjar investituri. Huwa qal dan ilbieraħ fi New York, waqt li kien qed jindirizza konferenza ta' Henley and Partners dwar iċ-ċittadinanza. Joseph Muscat enfasizza ħafna fuq ir-riżors uman ta' Malta, li fi kliemu joħloq kwalità u valur għall-flus. Saħaq li l-Gvern jaħdem ukoll biex inaqqas id-distanza bejn min imexxi u l-investituri billi jisma' u jkun flessibli ma' proposti ta' investituri li f'pajjiżi oħra jistgħu jitqiesu bħala numru. Żied li s-suċċess ta' Malta ġej mill-fatt li dejjem kienet innovattiva u f'dan il-kuntest ħarġet b'kunċett ġdid dwar iċ-ċittadinanza. Il-Prim Ministru fakkar kif il-Programm taċ-Ċittadinanza b'Investiment huwa l-uniku programm simili li ġie ssanzjonat mill-Unjoni Ewropea. Din hija waħda minn tliet laqgħat li għalihom se jkun qed jattendi l-Prim Ministru biex jippromovi ċ-ċittadinanza . F'Ottubru se jkun qed jattendi għal-laqgħa li se ssir f'Londra u f'Novembru se jindirizza laqgħa f'Singapor. .td_uid_3_5ee4e97b25fd7_rand.td-a-rec-img{text-align:left}.td_uid_3_5ee4e97b25fd7_rand.td-a-rec-img img{margin:0 auto 0 0}